C 80/14
LV
Eiropas Savienības Oficiālais Vēstnesis
3.3.2023.
Attiecībā uz pasākumiem, kas veicina energoapgādes drošību, dalībvalstis tiek arī aicinātas pievērst uzmanību projektu kiberdrošības aspektiem, lai pēc iespējas samazinātu iespējamos riskus saistībā ar energoapgādes traucējumiem.
b)
Energoefektivitātes paaugstināšana ēkās un kritiskajā enerģētikas infrastruktūrā, rūpniecības dekarbonizācija, ilgtspējīga biometāna un atjaunīgā vai nefosilā ūdeņraža ražošanas un izmantošanas paplašināšana, atjaunīgo energoresursu īpatsvara palielināšana un to izmantošanas paātrināšana 1.
Tas ietver tādus pasākumus kā ēku renovācija energoefektivitātes uzlabošanas vajadzībām, arī energoefektivitātes uzlabošanas pasākumi vai atjaunīgo energoresursu integrācija, vai siltumapgādes un aukstumapgādes sistēmu dekarbonizācija, vai energoefektivitātes pasākumi efektīvās centralizētās siltumapgādes un aukstumapgādes sistēmās, vai rentabli energoefektīvi uzlabojumi uzņēmumos, proti, tajos, kuri ievieš energoaudita sniegtos ieteikumus.
Šādi pasākumi samazinātu atkarību no fosilā kurināmā un atbalstītu atjaunīgo energoresursu izmantošanu.
Mērķi varētu sasniegt, piemēram: — sniedzot atbalstu renovācijai un tehnoloģijām, kas uzlabo ēku energosniegumu, piemēram, vidēji par vismaz 30 % (ar preferenciālu piekļuvi ēkām ar sliktākajiem rādītājiem un mājsaimniecībām ar zemiem ienākumiem); — veicot siltumapgādes un aukstumapgādes sistēmu dekarbonizāciju, lai tās kļūtu efektīvas, piemēram, ieviešot siltumsūkņus (arī hibrīda siltumsūkņus), ļoti energoefektīvu un no atjaunīgajiem energoresursiem nodrošināmu centralizēto siltumapgādi un aukstumapgādi, fotoelementus (PV), enerģijas krātuves uz vietas atjaunīgajiem energoresursiem, viedos termostatus utt.; — izmantojot īpašus finanšu instrumentus vai veicot iemaksu InvestEU garantijā, lai sekmētu investīcijas ēku energorenovācijā (piemēram, ēku modernizēšanā tajās dzīvojamās un nedzīvojamās ēkās, kurām ir sliktākie rādītāji, siltumapgādes sistēmu dekarbonizācijā un atjaunīgās enerģijas ieguves iekārtu uzstādīšanā uz vietas); — izveidojot valsts vai reģionāla līmeņa tehniskās palīdzības struktūras, kas atbalsta finansiāli pamatotu energoefektivitātes un ēku renovācijas projektu plaša mēroga izstrādi, piesaistot privātos investorus; — izveidojot energoefektivitātes nacionālos fondus vai nostiprinot jau esošos fondus ar īpašiem finanšu instrumentiem, kas paredzēti energoefektivitātei un ēku renovācijai; — atjauninot ar būvniecību un ēkām saistītos tiesību aktus un pieprasot, lai jaunā būvniecība un renovācija būtu energoefektīvāka; — veicot likumdošanas pasākumus, kas paredz viedo enerģijas skaitītāju obligātu uzstādīšanu ēkās. 2.
Rūpniecības dekarbonizācijas mērķis ir plašāk aplūkots turpmāk sniegtajā izcēlumā. 3.
Mērķis atbalstīt ilgtspējīga biometāna un ūdeņraža izmantošanu ir saistīts ar investīcijām, lai palielinātu ilgtspējīga biometāna ražošanas jaudu un izmantošanu (cita starpā veidojot savienojumus, kas ļaus to izmantot arī gāzes infrastruktūrā) un lai palielinātu atjaunīgā ūdeņraža (8) ražošanas jaudu (cita starpā palielinot attiecīgo atjaunīgās enerģijas ražošanas jaudu, kas nepieciešama atjaunīgā ūdeņraža ražošanai).
Mērķi ir saistīti arī ar investīcijām nefosilā ūdeņraža (9) ražošanas jaudā un īpašā ūdeņraža infrastruktūrā, arī cauruļvados, krātuvēs un ostas termināļos.
Atbilstošās reformas var ietvert stimulus investīcijām ilgtspējīga biometāna un biogāzes ražošanā vai izmantošanā (kvotas, līgumi par starpībām) vai reformas, kas paredz atbilstošu tiesisko regulējumu un reglamentējošus režīmus atjaunīga vai nefosila ūdeņraža ražošanai, izmantošanai, transportēšanai un uzglabāšanai saskaņā ar ES ūdeņraža stratēģiju, galvenokārt pievēršoties nozarēm, kurās ir grūti veikt dekarbonizāciju.
(8) Atjaunīgais ūdeņradis ir ūdeņradis, kas ražots no atjaunīgās enerģijas saskaņā ar metodiku, kura Direktīvā (ES) 2018/2001 un ar to saistītajos īstenošanas un deleģētajos aktos ir noteikta nebioloģiskas izcelsmes šķidrajām un gāzveida transporta degvielām, kas iegūtas no atjaunīgajiem energoresursiem.
(9) Attiecībā uz nefosilo ūdeņradi kā atskaites punktu skatiet Krīzes pagaidu regulējumu valsts atbalsta pasākumiem, ar ko atbalsta ekonomiku pēc Krievijas agresijas pret Ukrainu (2022/C 426/01).
Atbilstoši mērķim par atjaunīgā un nefosilā ūdeņraža ražošanu un izmantošanu atbalstu nevar sniegt ūdeņradim, kas iegūts gāzes pirolīzē vai metāna tvaika pārveidošanā ar oglekļa uztveršanu un uzglabāšanu.